**Balatonföldvár Város Önkormányzata Képviselő-testületének**

**7/2023. (IV. 21.) önkormányzati rendelete**

**a strandok rendjéről és a belépődíjakról szóló 9/2017. (IV.11.) önkormányzati rendelet módosításáról**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A strandok rendjéről és a belépődíjakról szóló 9/2017. (IV.11.) önkormányzati rendelet 1. § (3) bekezdés b) pontja helyébe a következő rendelkezés lép:

*(A strandok megnevezése és jogállása:)*

„*b)* Balatonföldvári Nyugati strand, szabad strand.”

**2. §**

A strandok rendjéről és a belépődíjakról szóló 9/2017. (IV.11.) önkormányzati rendelet 2. § (1) bekezdése helyébe a következő rendelkezés lép:

„(1) A strandok üzemeltetési időtartama: június 15 – augusztus 31-ig.”

**3. §**

A strandok rendjéről és a belépődíjakról szóló 9/2017. (IV.11.) önkormányzati rendelet 3. § (1) bekezdése helyébe a következő rendelkezés lép:

„(1) A strandok napi nyitvatartási ideje: 9,00 – 21,00 óráig. A Keleti strand esetében díjköteles pénztári órák: 9,00 – 19,00 óráig.”

**4. §**

A strandok rendjéről és a belépődíjakról szóló 9/2017. (IV.11.) önkormányzati rendelet 4. § (2) bekezdése helyébe a következő rendelkezés lép:

„(2) A strandok nyitvatartási ideje alatt az Üzemeltető 9,00 - 19,00 óráig biztosítja a fürdőhely-kijelölési eljárás során kiadott szakhatósági hozzájárulásokban és engedélyekben meghatározott működési feltételeket, így különösen:

*a)* a fürdőzők átöltözésének feltételeit,

*b)* a veszélytelen fürdőzésre alkalmas, bójákkal kijelölt vízterületeket,

*c)* a vízbelépéshez megfelelő számú, biztonságos és kapaszkodóval ellátott lépcsőt,

*d)* a nyitvatartási idő alatt az elsősegélynyújtás és a mentés személyi és tárgyi feltételeit, mindkét strandon 1-1 fő szakképzett vízi-mentő foglalkoztatásával, melyek feladatait munkaköri leírásban rögzíti,

*e)* a strandok területének, valamint a strandok WC-zuhanyzó, öltöző épületeinek folyamatos tisztántartását,

*f)* a viharjelzésről és a viharveszélyről a vízi-mentő közreműködésével a fürdőzőket folyamatosan figyelmezteti,

*g)* a strandokat a megfelelő információs táblákkal ellátva tájékoztatja a vendégeket a strandok használatának rendjéről és a strandi szolgáltatásokról,

*h)* a jogszabályokban előírt táblákkal jelöli meg a fürdőhely határát a parton, és bójákkal a vízben, valamint a mély víz kezdetét,

*i)* nyitvatartási idő alatt a Keleti strandon hangosbemondót működtet a közérdekű információk szolgáltatására.”

**5. §**

A strandok rendjéről és a belépődíjakról szóló 9/2017. (IV.11.) önkormányzati rendelet 6. és 7. §-a helyébe a következő rendelkezések lépnek:

**„6. §**

A standok bejáratánál, hitelesített vásárlók könyvét és üzemeltetési naplót kell tartani a vendégek és az ellenőrzést végzők bejegyzéseihez. A bejegyzéseket a vonatkozó jogszabályok szerint ki kell vizsgálni.

**7. §**

A strandok területén talált tárgyakat a Keleti strandon a pénztárnál, illetve a Balatonföldvári Közös Önkormányzati Hivatalban kell leadni, kezelésükre a vonatkozó jogszabályi előírásokat kell alkalmazni.”

**6. §**

A strandok rendjéről és a belépődíjakról szóló 9/2017. (IV.11.) önkormányzati rendelet 3. alcím címe helyébe a következő rendelkezés lép:

**„3. A strandokon alkalmazott díjak”**

**7. §**

(1) A strandok rendjéről és a belépődíjakról szóló 9/2017. (IV.11.) önkormányzati rendelet 8. § (1) bekezdése helyébe a következő rendelkezés lép:

„(1) A Keleti strand területére a pénztári órák ideje alatt belépőjegy, bérlet vagy kártya felmutatásával lehet belépni.”

(2) A strandok rendjéről és a belépődíjakról szóló 9/2017. (IV.11.) önkormányzati rendelet 8. §-a a következő (6) bekezdéssel egészül ki:

„(6) A Nyugati strandra való belépés díjmentes.”

**8. §**

(1) A strandok rendjéről és a belépődíjakról szóló 9/2017. (IV.11.) önkormányzati rendelet 9. § (2) bekezdése helyébe a következő rendelkezés lép:

„(2) A Keleti strand esetében alkalmazandó jegy, bérlet és eszközhasználati díjakat, valamint a Nyugati strand esetében az értékmegőrző díját az 1. melléklet tartalmazza.”

(2) A strandok rendjéről és a belépődíjakról szóló 9/2017. (IV.11.) önkormányzati rendelet 9. § (5)–(7) bekezdése helyébe a következő rendelkezések lépnek:

„(5) A Földvár-kártya szabályozásáról szóló önkormányzati rendelet szerinti Turisztikai kártya birtokosát az 1. melléklet 1.1 – 1.2. pontjában meghatározott napijegy és napi visszatérő jegy árából 25 % mértékű kedvezmény illeti meg.

(6) 17 óra után a napijegy ára az 1. melléklet 1.1-1.4. pontjában meghatározott ár 50 %-a, melynek megvásárlása esetén más díjkedvezmény nem vehető igénybe.

(7) 15 fő feletti csoport esetén az 1. melléklet 1.1-1.2. pontjában meghatározott napijegy árából 25 %, 25 fő feletti csoport esetén 40 % mértékű kedvezmény illeti meg az igénybevevőket.”

**9. §**

A strandok rendjéről és a belépődíjakról szóló 9/2017. (IV.11.) önkormányzati rendelet 11. § (1) és (2) bekezdése helyébe a következő rendelkezések lépnek:

„(1) A strandok területén üzemelő szolgáltató egység – önkormányzati rendezvény kivételével – naponta 21.00 óráig tarthat nyitva.

(2) A szolgáltató egység részére a 3. § (1) bekezdésében foglalt nyitvatartási időtől eltérő nyitvatartást, egyedi kérelem alapján, a polgármester engedélyez.”

**10. §**

A strandok rendjéről és a belépődíjakról szóló 9/2017. (IV.11.) önkormányzati rendelet 14. §-a a következő (4) bekezdéssel egészül ki:

„(4) A strandokat nyitvatartási időben 19,00 óra után mindenki saját felelősségére veheti igénybe.”

**11. §**

A strandok rendjéről és a belépődíjakról szóló 9/2017. (IV.11.) önkormányzati rendelet 15. § a) pontja helyébe a következő rendelkezés lép:

*(A fürdőző vendégek kötelesek a strandokat, azok berendezési tárgyait és felszereléseit mások nyugalmának és biztonságának zavarása nélkül, rendeltetésüknek megfelelően használni. Ennek alapján különösen tilos:)*

„*a)* a strandok területét és a Balaton vízfelületét bármilyen módon szennyezni és szemetelni. Törékeny tárgyakat a Balatonba vinni vagy dobálni, a strand területén összetörni vagy eldobálni,”

**12. §**

A strandok rendjéről és a belépődíjakról szóló 9/2017. (IV.11.) önkormányzati rendelet 18. §-a helyébe a következő rendelkezés lép:

**„18. §**

A rendelet előírásai alapján elkészített fürdőhelyi rendtartást a strandfürdők területén jól látható helyen, magyar, német és angol nyelven közzé kell tenni. A fürdőhelyi rendtartás mintáját a 2. melléklet tartalmazza, szövegét az egyes strandok sajátosságainak figyelembevételével az Üzemeltető állapítja meg.”

**13. §**

(1) A strandok rendjéről és a belépődíjakról szóló 9/2017. (IV.11.) önkormányzati rendelet 1. melléklete helyébe az 1. melléklet lép.

(2) A strandok rendjéről és a belépődíjakról szóló 9/2017. (IV.11.) önkormányzati rendelet 2. melléklete helyébe a 2. melléklet lép.

**14. §**

A strandok rendjéről és a belépődíjakról szóló 9/2017. (IV.11.) önkormányzati rendelet

*a)* 4. § (1) bekezdésében az „üzemeltető” szövegrész helyébe az „Üzemeltető” szöveg,

*b)* 9. § (1) bekezdés nyitó szövegrészében a „strandok” szövegrész helyébe a „Keleti strand” szöveg,

lép.

**15. §**

Ez a rendelet a kihirdetését követő napon lép hatályba.

Balatonföldvár, 2023. április 20.

**Holovits György Huba Dr. Törőcsik Gabriella**

**polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2023. április 21. napján.

**Dr. Törőcsik Gabriella jegyző**

*1. melléklet a 7/2023. (IV. 21.) önkormányzati rendelethez*

„*1. melléklet*

**A strandokon alkalmazott díjak**

1. **A Keleti strand díjai**

1.1. Napijegy: **felnőtt:**1.500 Ft, **14 év alatt:** 750 Ft

1.2. Napi visszatérő jegy: **felnőtt:** 1.800 Ft, **14 év alatt:** 900 Ft

1.3. Napi családi jegy: 4.000 Ft

1.4. Napi visszatérő családi jegy: 4.800 Ft

1.5. Heti bérlet: **felnőtt:** 9.000 Ft, **14 év alatt:** 4.500 Ft

1.6. Heti visszatérő bérlet: **felnőtt:** 10.800 Ft, **14 év alatt:** 5.400 Ft

1.7. Heti családi bérlet: 24.000 Ft

1.8. Heti visszatérő családi bérlet: 28.800 Ft

1.9. Napernyő: 600 Ft /db/nap

1.10. Napozóágy: 1.000 Ft /db/nap

1.11. Egy napernyő és két napozóágy: 2.200 Ft /nap

1.12. Értékmegőrző zseton: 500 Ft / 6 óra

2. **A Nyugati strand díjai**: Értékmegőrző használata: 500 Ft / 6 óra”

*2. melléklet a 7/2023. (IV. 21.) önkormányzati rendelethez*

„*2. melléklet*

(A melléklet szövegét a(z) FÜRDŐHELYI RENDTARTÁS.pdf elnevezésű fájl tartalmazza.)”